Bogense: Henrik Nielsen, ugleformidler og ejer af Uglernes Verden lidt uden for Bogense, havde søndag fyldt godt op i sin baghave, da et pænt antal mennesker kom forbi for at blive klogere på de fascinerende fugle. Med hjælp fra omkring otte venner og frivillige holdt Henrik Nielsen i sit virke som ugleformidler for første gang et ugle-show.

- Folk synes, det har været sjovt og interessant, og der er da kommet ret mange. Det synes jeg er fantastisk, sagde Henrik Nielsen.

Det store højdepunkt for de besøgende var at få lov at røre uglerne. Ikke nok med det kunne man også gå tur med uglen Molly og lære at flyve hende i line.

Henrik Nielsen er den eneste i landet, der udover zoologiske haver laver show på den måde, og hvor man kan få lov til at ae fuglene. Noget, som Henrik Nielsen ser en stor værdi i:

- Det er nemmere for børn at danne følelser for dyr, når de kommer så tæt på. Her sætter de sig på hovedet og skulderen, modsat i zoologisk have, hvor børnene er længere væk. Jeg mener, jeg danner dyre-ambassadører, sagde han.